Väga põnev ja parajalt ohtlik oli kohaliku kalamehe saapaheitmise võistlus. Korduvalt tundis õhtujuht Taisto muret, et saabas Pärnu jõkke ei lendaks või rahva seas kaduma ei läheks, kuna tahtvat juba järgmisel päeval külavanemaga kalale minna. Külavanem ise on väga täpne mees ja sellist korralagedust ta muidugi ei lubanud, vaid torkas kepi maasse ja näitas, et just tollele orgile tuleb saabas kõige lähemale visata. Korra juhtus siiski ka nii, et üks kena naisterahvas saatis saapa  vasakut kätt pealtvaatajate keskele. Samas ühe pisikese tütarlapse saapaheide oli  sedavõrd täpne ja armulik, et kalavinski tuhises üle ettevaatamatu fotograafi juuksetuka, jättes siiski peanaha täiesti terveks.